Diari Oficial de la Generalitat Valenciana


Sumari del DOGV 8184, del 05-12-2017 (2017/10925)

RESOLUCIÓ de 13 de novembre de 2017, de la Presidència de l'Acadèmia Valenciana de la Llengua, per la qual es dóna publicitat a l'obra normativa titulada Diccionari normatiu valencià.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   8184

Data del DOGV
:   05-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10279


Data del document
:   13-11-2017

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * legislació

RESOLUCIÓ de 13 de novembre de 2017, de la Presidència de l'Acadèmia Valenciana de la Llengua, per la qual es dóna publicitat a l'obra normativa titulada Diccionari normatiu valencià. [2017/10243]  
L'Estatut d'Autonomia de la Comunitat Valenciana, en la redacció atorgada per la Llei orgànica 1/2006, determina que «l'Acadèmia Valenciana de la Llengua és la institució normativa de l'idioma valencià» (art. 6.8). Així mateix, li assigna la funció de «determinar i elaborar, en el seu cas, la normativa lingüística de l'idioma valencià», i prescriu que «la normativa lingüística de l'Acadèmia Valenciana de la Llengua és d'aplicació obligatòria a totes les administracions públiques de la Comunitat Valenciana» (art. 41).  
D'altra banda, l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, preveu que el Ple de l'AVL determinarà, en l'àmbit de les seues competències, les resolucions que han de ser publicades en el Diari Oficial de la Generalitat Valenciana i que, en tot cas, es publicaran «les que afecten el diccionari, la normativa i les entrades que l'Acadèmia aprove».  
Fent ús de la seua funció normativa, el Ple de l'AVL, en la sessió celebrada el dia 31 de gener de 2014, aprovà, per mitjà de l'Acord 2/2014, el Diccionari normatiu valencià, que fou posat a l'abast del públic gratuïtament en versió electrònica en el web de l'Acadèmia Valenciana de la Llengua. Posteriorment, el 29 de setembre de 2016, es va presentar al públic la versió impresa editada dins de la col·lecció «Textos normatius», número 4, de l'Acadèmia Valenciana de la Llengua (ISBN 435-57-487-6247-1).   
Des de la publicació de la versió impresa s'ha actualitzat el contingut del Diccionari normatiu valencià a través de l'aprovació, modificació i supressió d'entrades. Totes estes novetats són incorporades automàticament a la versió electrònica del web de l'AVL, una volta aprovades pel Ple de la institució.  
Per tot això, resolc:  
  
Primer  
Fer públic que el Diccionari normatiu valencià constituïx normativa lingüística de l'idioma valencià.  
  
Segon  
Comunicar que la versió vigent en cada moment del Diccionari normatiu valencià és la que correspon a la consulta electrònica que es pot efectuar en el web de l'Acadèmia Valenciana de la Llengua (http://www.avl.gva.es/lexicval/dnv).  
  
Tercer  
Determinar que, pel fet de tractar-se d'una obra normativa, d'acord amb el que establixen l'article 41 de l'Estatut d'Autonomia i l'article 5 de la Llei 7/1998, de 16 de setembre, de Creació de l'AVL, serà d'aplicació obligatòria a totes les administracions públiques de la Comunitat Valenciana; a les institucions de la Generalitat; als poders públics; al sistema educatiu; als mitjans de comunicació, i a les entitats, organismes i empreses de titularitat pública o que compten amb finançament públic.  
  
  
València, 13 de novembre de 2017.- El president: Ramon Ferrer Navarro.